CELEX: 52017PC0764
Language: lt
Date: 2017-12-18
Title: Pasiūlymas TARYBOS ĮGYVENDINIMO SPRENDIMAS dėl kontrolės priemonių taikymo naujai psichoaktyviajai medžiagai 1-(4-cianobutil)-N-(2-fenilpropan-2-il)-1H-indazol-3-karboksamidui (CUMYL-4CN-BINACA)

EUROPOS KOMISIJA
            Briuselis, 2017 12 18
            COM(2017) 764 final
            2017/0344(NLE)
            Pasiūlymas
            TARYBOS ĮGYVENDINIMO SPRENDIMAS
            dėl kontrolės priemonių taikymo naujai psichoaktyviajai medžiagai 1-(4-cianobutil)-N-(2-fenilpropan-2-il)-1H-indazol-3-karboksamidui (CUMYL-4CN-BINACA)
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               Tarybos sprendime 2005/387/TVR dėl keitimosi informacija apie naujas psichoaktyvias medžiagas, jų rizikos įvertinimo ir kontrolės
                  1
                numatyta trijų etapų procedūra, pagal kurią naujai psichoaktyviajai medžiagai visoje Sąjungoje gali būti pradėtos taikyti kontrolės priemonės.
            
            
               2017 m. liepos 4 d. buvo paskelbta bendra Europos narkotikų ir narkomanijos stebėsenos centro (EMCDDA) ir Europolo ataskaita, parengta pagal Tarybos sprendimo 2005/387/TVR 5 straipsnį. 2017 m. rugsėjo 15 d. Taryba, vadovaudamasi Komisijos ir septynių valstybių narių pateiktu prašymu ir pirmiau nurodyto Tarybos sprendimo 6 straipsnio 1 dalimi, paprašė įvertinti riziką, kurią kelia naujos psichoaktyviosios medžiagos 1-(4-cianobutil)-N-(2-fenilpropan-2-il)-1H-indazol-3-karboksamido (CUMYL-4CN-BINACA) vartojimas, gamyba ir neteisėta prekyba ja, sąsajas su organizuotu nusikalstamumu ir galimas šiai medžiagai skirtų kontrolės priemonių nustatymo pasekmes.
            
            
               CUMYL-4CN-BINACA keliamą riziką įvertino Europos narkotikų ir narkomanijos stebėsenos centro (EMCDDA) mokslinis komitetas, veikdamas pagal Tarybos sprendimo 6 straipsnio 2, 3 ir 4 dalių nuostatas. 2017 m. lapkričio 14 d. Komisijai ir Tarybai buvo pateikta rizikos vertinimo ataskaita. Pagrindinės rizikos vertinimo išvados:
            
            
               ·CUMYL-4CN-BINACA yra sintetinis kanabinoidas. Savo poveikiu jis panašus į kanapėse esantį THC, kuris sukelia stiprų psichoaktyvų poveikį, bet papildomai pasižymi gyvybei pavojingu toksiškumu. stiprus CUMYL-4CN-BINACA poveikis bei didelis ir labai svyruojantis šios medžiagos kiekis rūkomuosiuose mišiniuose kelia didelę apsinuodijimo riziką;
            
            
               ·CUMYL-4CN-BINACA Europos Sąjungoje yra prieinamas bent nuo 2015 m. spalio mėn. ir buvo aptiktas 11-oje valstybių narių. Dvi valstybės narės pranešė apie 11 su CUMYL-4CN-BINACA susijusių mirčių. Bent 5-ių mirčių atveju CUMYL-4CN-BINACA buvo mirties priežastis arba galėjo prisidėti prie mirties.
            
            
               Pagal Tarybos sprendimo 2005/387/TVR 8 straipsnio 1 dalį Komisija per šešias savaites nuo rizikos vertinimo ataskaitos gavimo dienos turi pateikti Tarybai arba iniciatyvą dėl kontrolės priemonių taikymo naujoms psichoaktyviosioms medžiagoms visoje Sąjungoje, arba ataskaitą, kurioje paaiškinama, kodėl tokia iniciatyva nelaikoma būtina. Pagal 2015 m. balandžio 16 d. Teisingumo Teismo sprendimą sujungtose bylose C-317/13 ir C-679/13 prieš priimant teisės aktą, grindžiamą Tarybos sprendimo 2005/387/TVR 8 straipsnio 1 dalimi, turi būti pasikonsultuota su Europos Parlamentu. 
            
            
               Remdamasi rizikos vertinimo ataskaitos išvadomis Komisija mano, kad esama pagrindo šiai medžiagai taikyti kontrolės priemones visoje Sąjungoje. Pagal rizikos vertinimo ataskaitą CUMYL-4CN-BINACA ūmus toksiškumas gali padaryti didelę žalą žmonių sveikatai.
            
            
               2.
                     PASIŪLYMO TIKSLAS 
            
            
               Šio Tarybos įgyvendinimo sprendimo pasiūlymo tikslas – paraginti valstybes nares taikyti medžiagos CUMYL-4CN-BINACA kontrolės priemones ir baudžiamąsias sankcijas, kaip numatyta jų teisės aktuose, kuriais vykdomi jų įsipareigojimai pagal 1971 m. Jungtinių Tautų psichotropinių medžiagų konvenciją.
            
            
               2017/0344 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               dėl kontrolės priemonių taikymo naujai psichoaktyviajai medžiagai 1-(4-cianobutil)-N-(2-fenilpropan-2-il)-1H-indazol-3-karboksamidui (CUMYL-4CN-BINACA)
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2005 m. gegužės 10 d. Tarybos sprendimą 2005/387/TVR dėl keitimosi informacija apie naujas psichoaktyvias medžiagas, jų rizikos įvertinimo ir kontrolės
                  2
               , ypač į jo 8 straipsnio 3 dalį,
            
            
               atsižvelgdama į Europos Komisijos iniciatyvą,
            
         
         
            
               atsižvelgdama į Europos Parlamento nuomonę
                  3
               , 
            
            
               kadangi:
            
            
               (1)remiantis Sprendimo 2005/387/TVR 6 straipsniu neeiliniame Europos narkotikų ir narkomanijos stebėsenos centro (EMCDDA) išplėstinio mokslinio komiteto posėdyje buvo parengta naujos psichoaktyviosios medžiagos 1-(4-cianobutil)-N-(2-fenilpropan-2-il)-1H-indazol-3-karboksamido (CUMYL-4CN-BINACA) rizikos vertinimo ataskaita, o 2017 m. lapkričio 14 d. ši ataskaita pateikta Komisijai ir Tarybai;
            
            
               (2)CUMYL-4CN-BINACA yra sintetinis kanabinoidas. Savo poveikiu jis panašus į kanapėse esantį THC, kuris sukelia stiprų psichoaktyvų poveikį, bet papildomai pasižymi gyvybei pavojingu toksiškumu. stiprus CUMYL-4CN-BINACA poveikis bei didelis ir labai svyruojantis šios medžiagos kiekis rūkomuosiuose mišiniuose kelia didelę apsinuodijimo riziką;  
            
            
               (3)CUMYL-4CN-BINACA Sąjungoje yra prieinamas bent nuo 2015 m. spalio mėn. ir buvo aptiktas 11-oje valstybių narių. Tikėtina, kad dėl CUMYL-4CN-BINACA pobūdžio nustatomi ne visi jo buvimo atvejai, nes paprastai šios medžiagos aptikimo tyrimai nėra atliekami. Daugeliu atvejų medžiaga buvo konfiskuota miltelių arba žolelių pavidalu, bet pasitaikė ir retesnių atvejų, kai ji konfiskuota kitu fiziniu pavidalu (pvz., kaip sugeriamojo popieriaus gabaliukai). Sąjungoje įvyko daugiau kaip 270 medžiagos konfiskavimo atvejų; 
            
            
               (4)dvi valstybės narės pranešė apie 11 su CUMYL-4CN-BINACA susijusių mirčių. Bent 5-ių mirčių atveju CUMYL-4CN-BINACA buvo mirties priežastis arba galėjo prisidėti prie mirties. Be to, dvi valstybės narės pranešė apie 5 ūmaus nemirtino apsinuodijimo atvejus, susijusius su CUMYL-4CN-BINACA. Tikėtina, kad dėl CUMYL-4CN-BINACA pobūdžio nustatomi ne visi nemirtino apsinuodijimo ir mirties atvejai ir ne apie visus tokius atvejus pranešama;
            
            
               (5)konkrečios informacijos apie sąsajas su organizuotu nusikalstamumu gaminant, platinant (neteisėtai prekiaujant) ir tiekiant CUMYL-4CN-BINACA Sąjungoje nėra. Iš turimų duomenų matyti, kad CUMYL-4CN-BINACA pagamino Kinijoje esančios chemijos sektoriaus įmonės;
            
            
               (6)paprastai CUMYL-4CN-BINACA parduodamas mažais ir didmeninei prekybai pritaikytais kiekiais kaip teisėtų psichoaktyvių medžiagų turintys rūkomieji mišiniai, kaip milteliai rūkymo reikmenų parduotuvėse ir internete kaip teisėtas kanapių pakaitalas. Jis taip pat gali būti parduodamas tiesiogiai neteisėtoje narkotikų rinkoje. Kadangi šių produktų sudedamosios dalys nurodomos retai, dauguma vartotojų nesužino, kad apskritai vartoja sintetinius kanabinoidus, o konkrečiai, medžiagą CUMYL-4CN-BINACA; 
            
            
               (7)CUMYL-4CN-BINACA neturi pripažinto naudojimo žmonėms skirtuose arba veterinariniuose vaistuose medicininės paskirties nei Sąjungoje, nei, labai tikėtina, už jos ribų. Nėra požymių, kad CUMYL-4CN-BINACA galėtų būti naudojamas kitiems tikslams, išskyrus tai, kad jis naudojamas kaip etaloninė analizės medžiaga ir atliekant mokslinius tyrimus;
            
            
               (8)rizikos vertinimo ataskaitoje teigiama, kad atlikus tolesnius mokslinius tyrimus būtų galima atsakyti į daug su CUMYL-4CN-BINACA susijusių klausimų, kylančių dėl trūkstamų duomenų apie riziką atskirų asmenų sveikatai, visuomenės sveikatai ir socialinę riziką. Tačiau esami įrodymai ir informacija apie medžiagos keliamą riziką sveikatai ir socialinę riziką yra pakankamas pagrindas taikyti CUMYL-4CN-BINACA kontrolės priemones visoje Sąjungoje;
            
            
               (9)1961 m. Jungtinių Tautų bendrojoje narkotinių medžiagų konvencijoje ir 1971 m. Jungtinių Tautų psichotropinių medžiagų konvencijoje CUMYL-4CN-BINACA nėra nurodyta kaip kontroliuojama medžiaga. Šiuo metu pagal Jungtinių Tautų sistemą šios medžiagos vertinimas neatliekamas;
            
            
               (10)kadangi devynios valstybės narės taiko medžiagai CUMYL-4CN-BINACA kontrolės priemones pagal nacionalinius narkotikų kontrolės teisės aktus, o penkios valstybės narės taiko medžiagai CUMYL-4CN-BINACA kontrolės priemones pagal kitus teisės aktus, visoje Sąjungoje taikomos šios medžiagos kontrolės priemonės padėtų išvengti galimų sunkumų tarpvalstybinio teisėsaugos ir teisminio bendradarbiavimo srityse ir apsaugotų nuo rizikos, kurią galėtų kelti jos prieinamumas ir vartojimas;
            
            
               (11)Sprendimu 2005/387/TVR Tarybai suteikti įgyvendinimo įgaliojimai, kad būtų galima greitai ir remiantis ekspertinėmis žiniomis Sąjungos lygmeniu reaguoti atsiradus naujoms psichoaktyviosioms medžiagoms, kurias aptinka ir apie kurias praneša valstybės narės, taikant toms medžiagoms kontrolės priemones visoje Sąjungoje. Kadangi tokių įgyvendinimo įgaliojimų vykdymo inicijavimui taikomos sąlygos ir procedūra yra įvykdytos, turėtų būti priimtas įgyvendinimo sprendimas, kad medžiagai CUMYL-4CN-BINACA visoje Sąjungoje būtų taikomos kontrolės priemonės;
            
            
               (12)Danijai Sprendimas 2005/387/TVR yra privalomas, todėl ji dalyvauja priimant ir taikant šį sprendimą;
            
            
               (13)Airijai Sprendimas 2005/387/TVR yra privalomas, todėl ji dalyvauja priimant ir taikant šį sprendimą;
            
            
               (14)Jungtinei Karalystei Sprendimas 2005/387/TVR nėra privalomas, todėl ji nedalyvauja priimant ir taikant šį sprendimą ir jis nėra jai privalomas ar taikomas,
            
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Naujai psichoaktyviajai medžiagai 1-(4-cianobutil)-N-(2-fenilpropan-2-il)-1H-indazol-3-karboksamidui (CUMYL-4CN-BINACA) visoje Sąjungoje turi būti taikomos kontrolės priemonės.
            
            
               2 straipsnis
            
         
         
            
               Valstybės narės, vadovaudamosi nacionaliniais teisės aktais, ne vėliau kaip [one year from the date this Decision is published] imasi reikiamų priemonių, kad 1 straipsnyje nurodytai naujai psichoaktyviajai medžiagai būtų taikomos kontrolės priemonės ir baudžiamosios sankcijos, kaip numatyta šių valstybių teisės aktuose, kuriais vykdomi įsipareigojimai pagal 1971 m. Jungtinių Tautų psichotropinių medžiagų konvenciją.
            
            
               3 straipsnis
            
            
               Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
            
            
            
            
               Šis sprendimas taikomas pagal Sutartis.
            
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  
                        OL L 127, 2005 5 20, p. 32.
               
               
                  
                     (2)
                  
                        OL L 127, 2005 5 20, p. 32.
               
               
                  
                     (3)
                  
                        OL C , , p. .